KOMISIJOS REGLAMENTAS (EB) Nr. 854/2008
2008 m. rugpjūčio 29 d.
kuriuo nustatomos išimtinės kiaulienos eksporto licencijų priemonės
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas („Bendras bendro žemės ūkio rinkų organizavimo reglamentas“) (1), ypač į jo 161 straipsnio 3 dalį kartu su 4 straipsniu,
kadangi:
(1)
2003 m. rugpjūčio 28 d. Komisijos reglamento (EB) Nr. 1518/2003, nustatančio išsamias eksporto licencijų sistemos įgyvendinimo kiaulienos sektoriuje taisykles (2), 2 straipsnio 1 dalyje nustatyta, kad eksporto licencijos galioja 90 dienų nuo faktinės jų išdavimo dienos.
(2)
2008 m. balandžio 23 d. Komisijos reglamento EB) Nr. 376/2008, nustatančio bendrąsias išsamias taisykles dėl importo ir eksporto licencijų bei išankstinio nustatymo sertifikatų sistemos taikymo žemės ūkio produktams (3), 7 straipsnio 1 dalyje nustatyta, kad importo arba eksporto licencija suteikiami įgaliojimai ir įpareigojama atitinkamai importuoti arba eksportuoti produktų arba atitinkamų prekių kiekį, nurodytą licencijoje, jos galiojimo laikotarpiu, išskyrus force majeure atvejus.
(3)
Pagal Reglamento (EB) Nr. 376/2008 31 straipsnį ir 34 straipsnio 2 dalį, jei įsipareigojimas importuoti arba eksportuoti neįvykdomas, negrąžinama užstato dalis, lygi 95 % licencijoje arba sertifikate nurodyto kiekio ir faktiškai importuoto arba eksportuoto kiekio skirtumui.
(4)
2008 m. balandžio 25 d. Rusijos veterinarijos tarnybos Komisijai pranešė apie sveikatos priemones, kurių jos ėmėsi dėl tam tikrų Bendrijos gamybos įmonėse pagamintų produktų eksporto. Minėtų sveikatos priemonių buvo imtasi mėsos produktuose radus, Rusijos institucijų nuomone, neleistinų antibiotikų likučių.
(5)
Šios sveikatos priemonės padarė neigiamą poveikį kiaulienos eksporto pagal Reglamentą (EB) Nr. 1518/2003 galimybėms ir todėl smarkiai paveikė eksportuotojų veiklą ir galimybes laiku įvykdyti Bendrijos taisyklėse nustatytus reikalavimus.
(6)
Todėl siekiant apriboti neigiamą poveikį eksportuotojams, reikia nustatyti, kad tam tikromis sąlygomis būtų nukrypstama nuo Reglamento (EB) Nr. 1518/2003 ir eksporto licencijų galiojimo laikas, suinteresuotosioms šalims paprašius, būtų pratęstas 120 dienų ir taikant Reglamento (EB) Nr. 376/2008 40 straipsnį, valstybės narės užstatus grąžintų atsižvelgdamos į kiekvieną konkretų atvejį.
(7)
Šiuo reglamentu siūlomos išskirtinės priemones reikėtų taikyti tik eksporto licencijoms, galiojančioms bent vieną 2008 m. balandžio 25 d.-2008 m. gegužės 7 d. laikotarpio dieną, Visi kiaulienos eksportuotojai iki 2008 m. gegužės 2 d. turi žinoti apie praktinius su eksportu į Rusiją susijusius sunkumus.
(8)
Šio reglamento įsigaliojimo dieną kai kurių licencijų, galiojančių bent vieną 2008 m. balandžio 25 d.-2008 m. gegužės 7 d. laikotarpio dieną, galiojimas bus pasibaigęs. Siekiant visoms suinteresuotosioms šalims užtikrinti vienodas sąlygas, reikėtų nustatyti visų tuo laikotarpiu galiojančių licencijų galiojimą atgaline data.
(9)
Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Eksporto licencijų, išduotų pagal Reglamento (EB) Nr. 1518/2003 3 straipsnio 3 dalį, kurios galioja bent vieną 2008 m. balandžio 25 d. iki 2008 m. gegužės 7 d. laikotarpio dieną, atveju:
a)
nukrypstant nuo Reglamento (EB) Nr. 1518/2003 2 straipsnio 1 dalies, licencijų galiojimo laikas pratęsiamas 120 dienų;
b)
taikant Reglamento (EB) Nr. 376/2008 40 straipsnį, suinteresuotosioms šalims paprašius ne vėliau kaip 2008 m. lapkričio 30 d., kompetentingos valstybių narių institucijos anuliuoja eksporto licencijas ir proporcingai grąžina užstatus.
2. 1 dalies b punkte nurodyta priemonė taikoma tik tais atvejais, kai eksportuotojas remiasi taisyklėmis, kurias nustato trečioji šalis, ir kurias atitinkamos valstybės narės kompetentingos institucijos pripažįsta kaip force majeure atvejus pagal Reglamento (EB) Nr. 376/2008 39 ir 40 straipsnius. Eksportuotojas kompetentingoms institucijoms turi tinkamai įrodyti, kad jis negalėjo eksportuoti dėl Rusijos institucijų įvestų sveikatos priemonių, ir kad racionaliai atsargus prekybininkas pateikdamas eksporto licencijos paraišką tokių priemonių įvedimo numatyti negalėjo.
2 straipsnis
Šis reglamentas įsigalioja kitą dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. rugpjūčio 29 d.